Meer beurtkrag dreig vir VrydagArgieffoto: GCIS Eskom het gesê daar is ŉ hoë moontlikheid dat fase 2-beurtkrag Vrydag toegepas kan word. Die kragvoorsiener het Donderdag van 12:00 af fase 1-beurtkrag toegepas en dit teen 21:00 opgeskort. Daar is reeds toe gesê die moontlikheid vir fase 1-beurtkrag is hoog Vrydag voordat dit Vrydagoggend na fase 2-beurtkrag aangepas is. Volgens Eskom kan fase 2-beurtkrag Vrydag van 9:00 tot 22:00 toegepas word. Dit is as gevolg van beplande instandhoudingswerk en weens onvoorsiene kragonderbrekings. Eskom het gesê die Cahora Bassa-hidrokragaanleg verskaf 700 MW minder aan die netwerk as gevolg van ŉ beskadigde transmissielyn. Eskom het gesê fase 1-beurtkrag maak voorsiening om tot 1 000 MW kragverbruik te spaar, fase-2 tot 2 000 MW en fase drie tot 4 000 MW se kragverbruik. “Beurtkrag word as ŉ laaste uitweg ingespan om die kragnetwerk te beskerm teen ŉ totale ineenstorting.” Die kragvoorsiener het ŉ beroep op verbruikers en sakeondernemings gedoen om krag te bespaar en geisers en ander nie-noodsaaklike toerusting af te skakel om elektrisiteitverbruik te verminder.” Kliek hier om die beurtkragskedule vir Eskom-kliënte te sien, of kontak jou munisipale kragvoorsiener vir meer inligting. Eskom het om verskoning gevra vir die ongerief.